

**ข้อบังคับมหาวิทยาลัยธรรมศาสตร์**

**ว่าด้วยหลักเกณฑ์และอัตราการจ่ายเงินค่าตอบแทนประจำตำแหน่ง พ.ศ. ๒๕๕๙**

\_\_\_\_\_\_\_\_\_\_\_\_\_\_\_\_\_\_\_\_\_\_

 โดยที่เป็นการสมควรกำหนดหลักเกณฑ์และอัตราการจ่ายเงินค่าตอบแทนประจำตำแหน่ง
ของผู้ดำรงตำแหน่งต่าง ๆ ในมหาวิทยาลัยให้เหมาะสม

 อาศัยอำนาจตามความในมาตรา ๒๓ แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ สภามหาวิทยาลัยธรรมศาสตร์ ได้มีมติในการประชุม ครั้งที่ ๗/๒๕๕๙ เมื่อวันที่ ๒๕ กรกฎาคม ๒๕๕๙ เห็นชอบให้ออกข้อบังคับไว้ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยหลักเกณฑ์และอัตรา
การจ่ายเงินค่าตอบแทนประจำตำแหน่ง พ.ศ. ๒๕๕๙”

 **ข้อ ๒** ข้อบังคับนี้ให้ใช้บังคับถัดจากวันประกาศเป็นต้นไป

 **ข้อ ๓** ในข้อบังคับนี้

 “คณะหรือวิทยาลัย” ให้หมายความรวมถึงสถาบันเทคโนโลยีนานาชาติสิรินธร
และสถาบันภาษาด้วย

 “คณบดี” ให้หมายความรวมถึงผู้อำนวยการสถาบันเทคโนโลยีนานาชาติสิรินธร
และผู้อำนวยการสถาบันภาษาด้วย

 **ข้อ ๓** ให้อธิการบดีมหาวิทยาลัยธรรมศาสตร์ เป็นผู้รักษาการตามข้อบังคับนี้ และให้มีอำนาจออกประกาศมหาวิทยาลัยเพื่อปฏิบัติให้เป็นไปตามข้อบังคับนี้

**หมวด ๑**

**หลักเกณฑ์การจ่ายเงินค่าตอบแทนประจำตำแหน่ง**

--------------------------------

 **ข้อ ๔** การจ่ายเงินค่าตอบแทนประจำตำแหน่งตามข้อบังคับนี้ให้ใช้กับกรณีผู้ดำรงตำแหน่ง
ที่มีสถานะเป็นข้าราชการหรือพนักงานของมหาวิทยาลัย

 การจ่ายเงินค่าตอบแทนประจำตำแหน่งของผู้ดำรงตำแหน่งที่มาจากผู้ที่มิได้มีสถานะ
เป็นข้าราชการหรือพนักงานของมหาวิทยาลัยให้เป็นไปตามที่กำหนดไว้ในสัญญาหรือข้อตกลงที่ผู้ดำรงตำแหน่งนั้นทำไว้กับมหาวิทยาลัย

 **ข้อ ๕** ผู้ดำรงตำแหน่งที่มีสิทธิได้รับเงินค่าตอบแทนประจำตำแหน่งตามข้อบังคับนี้มากกว่า
หนึ่งตำแหน่ง ให้ได้รับค่าตอบแทนประจำตำแหน่งในตำแหน่งที่มีอัตราเงินค่าตอบแทนสูงสุดเพียงตำแหน่งเดียว

 **ข้อ ๖** ส่วนงานโดยความเห็นชอบของคณะกรรมการพิจารณาเงินค่าตอบแทนประจำตำแหน่งอาจออกประกาศส่วนงานกำหนดให้จ่ายเงินค่าตอบแทนประจำตำแหน่งเพิ่มเติมให้แก่ผู้ดำรงตำแหน่งที่มีสิทธิได้รับเงินค่าตอบแทนประจำตำแหน่งของส่วนงานก็ได้ ทั้งนี้ ภายใต้หลักเกณฑ์ดังต่อไปนี้

 (๑) เป็นส่วนงานที่มีเงินรายได้สุทธิสูงกว่ารายได้สุทธิของปีก่อน และวงเงินที่จะใช้
เพิ่มค่าตอบแทนประจำตำแหน่งจะต้องไม่เกินร้อยละ ๔๐ ของรายได้สุทธิที่เพิ่มสูงขึ้นจากปีก่อน

 (๒) เมื่อนำเงินค่าตอบแทนประจำตำแหน่งเพิ่มเติมมารวมกับเงินค่าตอบแทนประจำตำแหน่ง
ตามข้อบังคับนี้แล้วจะต้องไม่เกินสองเท่าของอัตราเงินค่าตอบแทนประจำตำแหน่งตามข้อบังคับนี้

 (๓) คณะผู้บริหารส่วนงานที่จะได้รับเงินค่าตอบแทนเพิ่มเติมจะต้องผ่านการประเมินผล
การบริหารงานส่วนงานจากคณะกรรมการพิจารณาเงินค่าตอบแทนประจำตำแหน่ง

 (๔) อัตราเงินค่าตอบแทนเพิ่มเติมจะใช้ได้เฉพาะกับคณะผู้บริหารที่ผ่านการประเมินตาม (๓) เท่านั้น

 เงินรายได้สุทธิตาม (๑) ต้องเป็นรายได้สุทธิของส่วนงานซึ่งได้รับการรับรองงบการเงินแล้ว

 **ข้อ ๗** ให้มีคณะกรรมการพิจารณาเงินค่าตอบแทนประจำตำแหน่งที่สภามหาวิทยาลัยแต่งตั้ง ประกอบด้วย

 (๑) อธิการบดี เป็นประธานกรรมการ

 (๒) รองอธิการบดีที่รับผิดชอบงานฝ่ายแผนงาน และฝ่ายทรัพยากรมนุษย์ เป็นกรรมการ

 (๓) กรรมการผู้ทรงคุณวุฒิตามข้อเสนอของอธิการบดีจำนวนไม่เกินสามคน เป็นกรรมการ

 (๔) รองอธิการบดีที่รับผิดชอบงานฝ่ายการคลังเป็นกรรมการและเลขานุการ

 (๕) ผู้อำนวยการกองคลัง เป็นผู้ช่วยเลขานุการ และอาจแต่งตั้งผู้ปฏิบัติงานในมหาวิทยาลัย
เป็นผู้ช่วยเลขานุการอีก ๑ คนก็ได้

 คณะกรรมการพิจารณาเงินค่าตอบแทนประจำตำแหน่ง มีวาระการดำรงตำแหน่งคราวละ
๒ ปี และอาจได้รับแต่งตั้งอีกก็ได้

 **ข้อ ๘** ให้คณะกรรมการพิจารณาเงินค่าตอบแทนประจำตำแหน่ง มีอำนาจและหน้าที่ดังต่อไปนี้

 (๑) พิจารณาจัดกลุ่มคณะหรือวิทยาลัยเพื่อการจ่ายเงินค่าตอบแทนประจำตำแหน่ง
ตามข้อบังคับนี้และรายงานสภามหาวิทยาลัยเพื่อทราบ

 (๒) พิจารณาประเมินผลงานการบริหารงานของคณะผู้บริหารส่วนงาน ที่จะกำหนดให้มีเงินค่าตอบแทนประจำตำแหน่งเพิ่มเติม และรายงานสภามหาวิทยาลัยเพื่อทราบ

 (๓) พิจารณาให้ความเห็นชอบอัตราเงินค่าตอบแทนเพิ่มเติมของคณะหรือวิทยาลัย
และรายงานให้สภามหาวิทยาลัยทราบ

 (๔) พิจารณาให้ความเห็นชอบอัตราเงินค่าตอบแทนประจำตำแหน่งของผู้ดำรงตำแหน่ง
ในสำนักงานหรือส่วนงานที่เรียกชื่ออย่างอื่นที่มีฐานะเทียบเท่าสำนักงานที่มีหน้าที่หลักด้านการให้บริการ
หรือจัดหารายได้ซึ่งมีการบริหารงานแบบวิสาหกิจ โรงพยาบาลธรรมศาสตร์เฉลิมพระเกียรติ สำนักงานศูนย์ทดสอบ และโรงเรียนอนุบาลแห่งมหาวิทยาลัยธรรมศาสตร์ และรายงานสภามหาวิทยาลัยเพื่อทราบ

 (๕) พิจารณาทบทวนการจัดกลุ่มคณะหรือวิทยาลัยตลอดจนหลักเกณฑ์และอัตราเงินค่าตอบแทนประจำตำแหน่งตามข้อบังคับนี้ ทุกรอบ ๒ ปี

 (๖) ปฏิบัติหน้าที่อื่นตามที่สภามหาวิทยาลัยมอบหมาย

 **ข้อ ๙** การจัดกลุ่มคณะหรือวิทยาลัยเพื่อการจ่ายเงินค่าตอบแทนประจำตำแหน่ง ให้จัดแบ่ง
เป็นสามกลุ่ม ได้แก่ กลุ่มที่ ๑ กลุ่มที่ ๒ และกลุ่มที่ ๓ โดยพิจารณาจากองค์ประกอบดังต่อไปนี้

 (๑) ประเภทของหลักสูตร

 (๒) ความเป็นนานาชาติ

 (๓) จำนวนนักศึกษา

 (๔) จำนวนผู้ปฏิบัติงานในมหาวิทยาลัยของส่วนงาน

 (๕) สัดส่วนของผู้ปฏิบัติงานในมหาวิทยาลัยที่เป็นคณาจารย์ประจำ และที่มิได้เป็นคณาจารย์ประจำ

 หลักเกณฑ์การจัดกลุ่มคณะหรือวิทยาลัยให้เป็นไปตามที่คณะกรรมการพิจารณา
เงินค่าตอบแทนประจำตำแหน่งโดยความเห็นชอบของสภามหาวิทยาลัยกำหนด โดยทำเป็นประกาศมหาวิทยาลัย

**หมวด ๒**

อัตราค่าตอบแทนประจำตำแหน่ง

--------------------------------

 **ข้อ ๑๐** ให้จ่ายเงินค่าตอบแทนประตำแหน่งผู้บริหารมหาวิทยาลัยในอัตราดังต่อไปนี้

 (๑) อธิการบดี เดือนละ ๑๐๐,๐๐๐ บาท

 (๒) รองอธิการบดี เดือนละ ๔๐,๐๐๐ บาท

 (๓) ผู้ช่วยอธิการบดี เดือนละ ๒๕,๐๐๐ บาท

 **ข้อ ๑๑** ให้จ่ายเงินค่าตอบแทนประจำตำแหน่งของผู้ดำรงตำแหน่งในสำนักงานและส่วนงาน
ที่มีฐานะเทียบเท่าสำนักงานในอัตรา ดังต่อไปนี้

 (ก) ผู้ดำรงตำแหน่งในสำนักงานหรือส่วนงานที่เรียกชื่ออย่างอื่นที่มีฐานะเทียบเท่าสำนักงาน
ที่มีหน้าที่หลักด้านการให้บริการและสนับสนุนการบริหารมหาวิทยาลัย สำนักงานสภามหาวิทยาลัย
และสำนักงานตรวจสอบภายใน

 (๑) ผู้อำนวยการสำนักงาน เดือนละ ๒๐,๐๐๐ บาท

 (๒) ผู้อำนวยการสำนักงานสภามหาวิทยาลัย เดือนละ ๑๕,๐๐๐ บาท

 (๓) ผู้อำนวยการกอง เดือนละ ๑๕,๐๐๐ บาท

 (๔) ผู้อำนวยการสำนักงานตรวจสอบภายใน เดือนละ ๑๕,๐๐๐ บาท

 (๕) หัวหน้างาน เดือนละ ๔,๐๐๐ บาท

 (ข) ผู้ดำรงตำแหน่งในสำนักงานหรือส่วนงานที่เรียกชื่ออย่างอื่นที่มีฐานะเทียบเท่าสำนักงาน
ที่มีหน้าที่หลักด้านการให้บริการและสนับสนุนการศึกษา ยกเว้นโรงพยาบาลธรรมศาสตร์เฉลิมพระเกียรติ สำนักงานศูนย์ทดสอบ และโรงเรียนอนุบาลแห่งมหาวิทยาลัยธรรมศาสตร์

 (๑) ผู้อำนวยการ เดือนละ ๓๐,๐๐๐ บาท

 (๒) รองผู้อำนวยการ เดือนละ ๒๐,๐๐๐ บาท

 (๓) เลขานุการสำนักงาน เดือนละ ๑๕,๐๐๐ บาท

 (ค) ผู้ดำรงตำแหน่งในสำนักงานหรือส่วนงานที่เรียกชื่ออย่างอื่นที่มีฐานะเทียบเท่าสำนักงาน
ที่มีหน้าที่สนับสนุนเพื่อความเป็นเลิศ

 (๑) ผู้อำนวยการสำนักงาน เดือนละ ๓๐,๐๐๐ บาท

 (๒) รองผู้อำนวยการสำนักงาน เดือนละ ๒๐,๐๐๐ บาท

 (๓) ผู้อำนวยการศูนย์ เดือนละ ๒๐,๐๐๐ บาท

 (๔) รองผู้อำนวยการศูนย์ เดือนละ ๑๕,๐๐๐ บาท

 (๕) เลขานุการสำนักงาน เดือนละ ๑๕,๐๐๐ บาท

 (ง) ผู้ดำรงตำแหน่งในสำนักงานหรือส่วนงานที่เรียกชื่ออย่างอื่นที่มีฐานะเทียบเท่าสำนักงาน
ที่มีหน้าที่หลักด้านการให้บริการหรือจัดหารายได้ซึ่งมีการบริหารงานแบบวิสาหกิจ โรงพยาบาลธรรมศาสตร์
เฉลิมพระเกียรติ สำนักงานศูนย์ทดสอบ และโรงเรียนอนุบาลแห่งมหาวิทยาลัยธรรมศาสตร์ ให้จ่ายค่าตอบแทนประจำตำแหน่งในอัตราที่คณะกรรมการอำนวยการส่วนงานโดยความเห็นชอบของคณะกรรมการพิจารณา
เงินค่าตอบแทนประจำตำแหน่งกำหนดโดยออกเป็นประกาศส่วนงาน

 **ข้อ ๑๒** ให้จ่ายเงินค่าตอบแทนประจำตำแหน่งผู้บริหารคณะหรือวิทยาลัย ในอัตราดังต่อไปนี้

 (ก) คณะหรือวิทยาลัยที่อยู่ในกลุ่มที่ ๑

 (๑) คณบดี เดือนละ ๔๐,๐๐๐ บาท

 (๒) รองคณบดี เดือนละ ๓๐,๐๐๐ บาท

 (๓) เลขานุการคณะ เดือนละ ๒๐,๐๐๐ บาท

 (ข) คณะหรือวิทยาลัยที่อยู่ในกลุ่มที่ ๒

 (๑) คณบดี เดือนละ ๓๕,๐๐๐ บาท

 (๒) รองคณบดี เดือนละ ๒๕,๐๐๐ บาท

 (๓) เลขานุการคณะ เดือนละ ๑๕,๐๐๐ บาท

 (ค) คณะหรือวิทยาลัยที่อยู่ในกลุ่มที่ ๓

 (๑) คณบดี เดือนละ ๓๐,๐๐๐ บาท

 (๒) รองคณบดี เดือนละ ๒๐,๐๐๐ บาท

 (๓) เลขานุการคณะ เดือนละ ๑๕,๐๐๐ บาท

 **ข้อ ๑๓** ให้จ่ายเงินค่าตอบแทนประจำตำแหน่งผู้บริหารสถาบันในอัตราดังนี้

 (๑) ผู้อำนวยการ เดือนละ ๓๐,๐๐๐ บาท

 (๒) รองผู้อำนวยการ เดือนละ ๒๐,๐๐๐ บาท

 (๓) ผู้อำนวยการศูนย์หรือหัวหน้าส่วนงานที่มีฐานะเทียบเท่าศูนย์ เดือนละ ๒๐,๐๐๐ บาท

 (๔) รองผู้อำนวยการศูนย์หรือรองหัวหน้าส่วนงานที่มีฐานะเทียบเท่าศูนย์ เดือนละ ๑๕,๐๐๐ บาท

 (๕) เลขานุการสถาบัน เดือนละ ๑๕,๐๐๐ บาท

**บทเฉพาะกาล**

 **ข้อ ๑๔** หลักเกณฑ์และอัตราการจ่ายเงินตามข้อบังคับนี้ ให้ใช้กับผู้ที่ดำรงตำแหน่งภายหลังจากที่พระราชบัญญัติมหาวิทยาลัยธรรมศาสตร์ พ.ศ. ๒๕๕๘ มีผลใช้บังคับ

 **ข้อ ๑๕** ให้ผู้ดำรงตำแหน่งบริหารหรือตำแหน่งต่าง ๆ ที่ได้รับเงินค่าตอบแทนประจำตำแหน่ง
อยู่ก่อนวันที่พระราชบัญญัติมหาวิทยาลัยธรรมศาสตร์ พ.ศ. ๒๕๕๘ มีผลใช้บังคับ มีสิทธิได้รับเงินค่าตอบแทนประจำตำแหน่งในอัตราเดิมของตำแหน่งนั้นต่อไปจนกว่าจะพ้นจากตำแหน่ง

 ประกาศ ณ วันที่ ๒๕ กรกฎาคม พ.ศ. ๒๕๕๙

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย